[{"text_idx": "#000001", "text": "Lau\u0306 lastatempa pritakso de Unuig\u0302intaj Nacioj, la nombro de rifug\u0302intoj kaj dislokitaj personoj en la mondo nun superas 100 milionojn. Tio estas pli ol iam ajn antau\u0306e. Ili trovig\u0302as en c\u0302iuj mondopartoj \u2013 ekzemple en Eritreo kaj Etiopio, en Jemeno kaj Sirio, en Mianmaro, en Kolombio, en Ukrainio kaj en ties najbaraj landoj. Oni fug\u0302as pro persekutoj (raso, religio, nacieco, socia identeco), militoj kaj naturaj katastrofoj. Oni ofte fug\u0302as sen mono, sen nutraj\u0302oj, kaj al lokoj sen sanaj servoj, sen edukado, sen konata lingvo. Tiuj elradikigoj ne nur kau\u0306zas nuntempajn personajn katastrofojn, sed montras al akumulig\u0302antaj estontaj problemoj."}, {"text_idx": "#000002", "text": "Universala Esperanto-Asocio, kiel tutmonda neregistara organizo, memorigas, ke sekureco estas fundamenta homa rajto, kaj ke rifug\u0302intoj estas inter la plej vundeblaj homoj tiurilate. La Konvencio pri Rifug\u0302intoj, de 1951, konfirmas la bazajn rajtojn al laboro, log\u0302ado, edukado, asistado, aliro al dokumentoj kaj al justeco. Sed ec\u0302 en plej bonaj cirkonstancoj la nombro de rifug\u0302intoj tra la mondo superas la kapablon de la s\u0302tatoj (kiuj ofte mem kulpas pro la problemo) prizorgi ilin kaj garantii iliajn rajtojn. Inter la pluraj malfacilaj\u0302oj por plene aliri tiujn rajtojn, estas lingvaj baroj."}, {"text_idx": "#000003", "text": "Kiel parolantoj de la Internacia Lingvo Esperanto, membroj de UEA estas aparte konsciaj pri esencaj lingvaj rajtoj. Lingva subteno gravas, se oni volas trakti rifug\u0302intojn juste kaj digne. Rifug\u0302intoj bezonas aliri informojn en lingvoj kiujn ili komprenas. Ili ankau\u0306 bezonas helpon por instruig\u0302i pri lingvoj kaj c\u0302iutaga vivo. Krom instrui rifug\u0302intojn, necesas klerigi s\u0302tatajn funkciulojn, sekurecajn fortojn kaj helpantojn de neregistaraj organizoj \u2013 kaj precipe au\u0306skulti la voc\u0302ojn de rifug\u0302intoj pere de ties lingvoj. Iliaj infanoj rajtas al plenaj edukaj servoj en lingvoj kiujn ili komprenas."}, {"text_idx": "#000004", "text": "UEA alvokas al c\u0302iuj \u2013 al Unuig\u0302intaj Nacioj, al registaroj, al civila socio kaj civilaj institucioj \u2013 ke ili kunlaboru por forigi la kau\u0306zojn de rifug\u0302o, kaj ke ili donu sian helpon, malfermu siajn limojn, kaj liveru servojn al rifug\u0302intoj c\u0302ie. Kaj c\u0302efe nia Asocio alvokas al la internacia komunumo ke g\u0302i kune kaj solidare traktu la problemon, kaj per paca kaj humana kunlaboro forigu g\u0302iajn kau\u0306zojn."}, {"text_idx": "#000014", "text": "Subtenu UEA per membrig\u0302o: /alighoj/alighilo"}, {"text_idx": "#000017", "text": "Subtenu UEA per membrig\u0302o: "}]